CELEX: 62014CN0233
Language: el
Date: 2014-05-12 00:00:00
Title: Υπόθεση C-233/14: Προσφυγή της 12ης Μαΐου 2014 — Ευρωπαϊκή Επιτροπή κατά Βασιλείου των Κάτω Χωρών

28.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/6
            
         Προσφυγή της 12ης Μαΐου 2014 — Ευρωπαϊκή Επιτροπή κατά Βασιλείου των Κάτω Χωρών
   (Υπόθεση C-233/14)
   2014/C 245/08
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: M. van Beek και C. Gheorghiu)
   
      Καθού: Βασίλειο των Κάτω Χωρών
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, χορηγώντας κάρτες χρήσεως δημόσιων μέσων μεταφοράς με προτιμησιακές τιμές εισιτηρίων, για σπουδαστές που πραγματοποιούν τις σπουδές τους στις Κάτω Χώρες, μόνο στους Ολλανδούς σπουδαστές που είναι εγγεγραμμένοι σε ιδιωτικό ή δημόσιο εκπαιδευτικό ίδρυμα στις Κάτω Χώρες και στους σπουδαστές από άλλα κράτη μέλη οι οποίοι ανήκουν στους οικονομικά ενεργούς πολίτες στις Κάτω Χώρες ή έχουν αποκτήσει εκεί δικαίωμα μόνιμης διαμονής, παρέβη τις υποχρεώσεις που έχει από το άρθρο 18 ΣΛΕΕ (σε συνδυασμό με τα άρθρα 20 και 21 ΣΛΕΕ) καθώς και από το άρθρο 24, παράγραφος 2, της οδηγίας 2004/38/ΕΚ (1) του Ευρωπαϊκού Κοινοβουλίου και του Συμβουλίου, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         
      Ισχυρισμοί και κύρια επιχειρήματα
   
   
               1.
            
            
               Ενώ οι Ολλανδοί σπουδαστές μπορούν να επωφελούνται της σπουδαστικής κάρτας χρήσεως δημόσιων μέσων μεταφοράς («OV-studentenkaart») με την οποία μπορούν να ταξιδεύουν δωρεάν ή έναντι μειωμένης τιμής εισιτηρίου με τη δημόσια συγκοινωνία στις Κάτω Χώρες, οι σπουδαστές από άλλα κράτη μέλη οι οποίοι δεν ανήκουν στους οικονομικά ενεργούς πολίτες στις Κάτω Χώρες ούτε έχουν αποκτήσει εκεί δικαίωμα μόνιμης διαμονής καταβάλλουν το πλήρες αντίτιμο του εισιτηρίου.
            
         
               2.
            
            
               Η Επιτροπή θεωρεί ότι οι ολλανδικές νομικές διατάξεις συνεπάγονται άμεση διάκριση λόγω ιθαγενείας επειδή πολίτες της ΕΕ, οι οποίοι δεν είναι Ολλανδοί, υφίστανται λιγότερο ευνοϊκή μεταχείριση σε σχέση με τους Ολλανδούς. Ως εκ τούτου, το Βασίλειο των Κάτω Χωρών παρέβη τις υποχρεώσεις που έχει από το άρθρο 18 ΣΛΕΕ σε συνδυασμό με τα άρθρα 20 και 21 ΣΛΕΕ.
            
         
               3.
            
            
               Στη συνέχεια, πρόκειται για έμμεση διάκριση λόγω ιθαγενείας στην περίπτωση που εθνική ρύθμιση, παρά το ουδέτερο γράμμα της, στην πράξη θέτει σε δυσμενέστερη θέση ένα πολύ υψηλότερο ποσοστό προσώπων, εκτός αν η διαφορετική αυτή μεταχείριση δικαιολογείται από αντικειμενικούς παράγοντες ξένους προς οποιαδήποτε διάκριση λόγω ιθαγενείας.
            
         
               4.
            
            
               Για τον λόγο ότι, από αριθμητικής απόψεως, στο πλαίσιο του προγράμματος Erasmus έρχονται στις Κάτω Χώρες περισσότεροι αλλοδαποί σπουδαστές απ’ ό,τι Ολλανδοί σπουδαστές που έχουν επιλέξει να ακολουθήσουν τον πλήρη κύκλο σπουδών τους στην αλλοδαπή, καθώς και για τον λόγο ότι στην τελευταία κατηγορία σπουδαστών, αντί της «OV-studentenkaart», χορηγείται κάθε μήνα μια μεταφερόμενη χρηματοδότηση σπουδών («meeneembare studiefinanciering») ύψους 89,13 ευρώ τον μήνα (αξία 2013), τελικά στις Κάτω Χώρες μόνον οι αλλοδαποί σπουδαστές δεν λαμβάνουν την παραμικρή παροχή ή το παραμικρό πλεονέκτημα υπό τη μορφή της «OV-studentenkaart». Κατά την Επιτροπή, τούτο είναι μια έμμεση μορφή διακρίσεως βάσει του άρθρου 24 της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών.
            
         
               5.
            
            
               Δεδομένου ότι μέχρι τώρα το Βασίλειο των Κάτω Χωρών δεν έχει ακόμα λάβει όλα τα μέτρα προκειμένου να θέσει τέλος στη διαφορετική μεταχείριση των αλλοδαπών σπουδαστών όσον αφορά τη δυνατότητα αποκτήσεως της σπουδαστικής κάρτας χρήσεως δημόσιων μέσων μεταφοράς («OV-studentenkaart»), η Επιτροπή κατέληξε στο συμπέρασμα ότι το Βασίλειο των Κάτω Χωρών παρέβη τις υποχρεώσεις που έχει από το άρθρο 18 ΣΛΕΕ (σε συνδυασμό με τα άρθρα 20 και 21 ΣΛΕΕ) καθώς και από το άρθρο 24 της οδηγίας 2004/38/ΕΚ.
            
         
      (1)  Oδηγία 2004/38/ΕΚ της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158, σ. 77).